arnastofnun/IGC-2024 huggingface dataset:
Bakkagötur

Frá Þóroddsstöðum við Apavatn að Hæðarenda í Grímsnesi.

Hæðarendi var að fornu miðstöð umferðar um Suðurland, sérstaklega milli Þingvalla og Skálholts. Leiðin um Bakkagötur er sýnd í grófum dráttum á kortinu.

Sturla Sighvatsson reið árið 1238 frá Hrafnabjörgum um Hrafnabjargaháls, hjá Reyðarbarmi og um Beitivelli að Apavatni. Kom þangað að morgni, en er leið á daginn kom Gissur og með honum fjörutíu manns. Þeir tóku tal saman og Sturla lét heldur ólíkindalega, en skyndilega ákvað hann að handtaka Gissur og afvopna menn hans. Daginn eftir reið allur hópurinn út í Grímsnes. Þeir fóru Bakkagötur milli Þóroddsstaða og Bjarkar. Síðan hjá Klausturhólum og norðan við Seyðishóla, hjá Miðengi og þaðan að Álftavatnsvaði. Frá Álftavatnsvaði fóru þeir skammt fyrir sunnan Torfastaði um svonefnt Ferðamannagil og síðan um Grafningsháls. Af Grafningshálsi fóru þeir fyrir neðan bæinn Gljúfur og út með hlíðinni að Reykjum í Ölfusi.

Förum frá Þóroddsstöðum suðvestur Bakkagötur og norðan bæjar að Björk og síðan að Klausturhólum og yfir öxlina norðan Seyðishóla að þjóðvegi 351 sunnan Hæðarenda.

10,2 km

Árnessýsla

Nálægar leiðir: Álftavatnsvað, Búrfellsgötur, Lyngdalsheiði, Eskidalsvað, Biskupavegur.

Skrásetjari: Jónas Kristjánsson

Heimild: Örn H. Bjarnason
Bakkafjall

Frá Gróustöðum í Gilsfirði um Bakkafjall til Miðheiðarvatns á Tröllatunguheiði.

Förum frá Gróustöðum beint norður og upp bratta hlíð Króksfjarðarmúla og síðan norðnorðaustur á brún Bakkafjalls. Komum að austanverðu Þaravatni og beygjum til vestnorðvesturs með vatninu norðanverðu og áfram að slóðinni um Tröllatunguheiði rétt sunnan Miðheiðarvatns.

13,5 km

Vestfirðir

Nálægar leiðir: Tröllatunguheiði

Skrásetjari: Jónas Kristjánsson

Heimild: Útivistarkort
Ásólfsstaðir

Frá Hamarsheiði að Ásólfsstöðum og Skriðufelli í Þjórsárdal.

Einnig er leið inn Ásólfsstaðaskóg að baki Skriðufells inn að fjallaskála í Kletti. Þangað má einnig fara af þessari leið, ef haldið er lengra upp með Þverá og ekki beygt að Ásólfsstöðum Falleg skógarleið um Ásólfsstaðaskóg. Skógrækt ríkisins hefur friðað og ræktað upp skóg, sem fyrir var í dalnum. Ekki er lengur hefðbundinn búskapur á Ásólfsstöðum eða annars staðar í Þjórsárdal.

Förum frá Hamarsheiði í Gnúpverjahreppi norðaustur heiðina ofan við Fossnes um Hellnaholt og Stekkjarás. Förum norðan við Þverá og Svartagljúfur og sunnan við Vörðukinn. Síðan yfir Selá og áfram austur með Þverá sunnan og austan undir Geitafelli. Síðan aftur norðaustur milli Geitafells og Selfitafjalls og áfram yfir Grjótá og enn meðfram Þverá norður fyrir Ásólfsstaðafells. Þar förum við austur hlíðina niður í Ásólfsstaðaskóg og suður skógargötur að Ásólfsstöðum. Síðan um bæjarleið milli Ásólfsstaða og Skriðufells.

Hjá Skriðufelli hefst hinn varðaði Sprengisandsvegur, sem liggur upp Gnúpverjaafrétt að Sóleyjarhöfðavaði eða Arnarfelli.

16,0 km

Árnessýsla

Nálægar leiðir: Þjófagil, Fossnes, Hamrarsheiði, Þjórsárholt, Klettur, Þjórsárdalur.

Skrásetjari: Jónas Kristjánsson

Heimild: Jónas Kristjánsson
Ásólfsgata

Frá Bjarnastöðum eða Staðarhóli í Saurbæ að Fagradal á Skarðsströnd.

Ásólfsgötu er getið í Sturlungu árið 1170. Þar segir: “Og þriðju nótt hina næstu fyrir þingið fóru þeir Einar Ingibjargarson yfir fjall hið efra og ofan í Traðardal upp frá Staðarhóli; en þeir gerðu tvo menn hið efra um Melárdal og ofan Ásólfsgötu á njósn að vita um naut þau, er komin voru úr Búðardal. Þeir komu á móti þeim Einari í Þverárdal og sögðu að nautin vær nær túni á Staðarhóli.”

Staðarhóll hefur öldum saman verið höfuðból. Þorgils Oddason bjó þar um miðja 12. öld. Síðan varð Staðarhóll eitt af höfuðbólum Sturlunga. Sturla sagnaritari Þórðarson bjó þar rúma þrjá áratugi. Staðarhóls-Páll bjó þar og var leiðtogi höfðingja gegn staðarforráðum kirkjunnar.

Förum frá Bjarnastöðum í Staðarhólsdal í Saurbæ. Bratt vestur og upp í skarðið norðan Hrútaborgar í 280 metra hæð og síðan vestur og niður Seljadal. Þegar við komum að Fagradal beygjum við í norðvestur að Innri-Fagradal á Skarðsströnd.

7,7 km

Snæfellsnes-Dalir

Nálægar leiðir: Sælingsdalsheiði

Skrásetjari: Jónas Kristjánsson

Heimild: Glaður, hestamannafélag
Ásar

Frá Torfalæk um Ása í Húnaþingi að Húnavöllum.

Torfalækur er forn þingstaður og gaf hreppnum nafn til skamms tíma.

Byrjum við þjóðveg 1 við Torfalæk í Ásum. Förum suðaustur að Torfalæk og suður að Skinnastaðatjörn. Síðan suðaustur um Hæli og vestan við Torfavatn. Þaðan suðsuðaustur að Þjóðvegi 724 við Húnavelli.

8,7 km

Húnavatnssýslur

Nálægir ferlar: Hópið.

Nálægar leiðir: Húnavað.

Skrásetjari: Jónas Kristjánsson

Heimild: Herforingjaráðskort
Árnes

Frá Jarlsstöðum í Aðaldal meðfram Laxá í Aðaldal að Hólmavaði í Aðaldal.

Laxá er ein þekktasta og dýrasta laxveiðiá landsins. Þar er fjöldi hólma og hylja.

Byrjum við þjóðveg 845 hjá Jarlsstöðum. Förum austur að Laxá í Aðaldal og síðan suðaustur með ánni og síðan vestur og suður með henni að Hraunbæ. Þar förum við vestur um Hólmavað að þjóðvegi 845.

6,6 km

Þingeyjarsýslur

Jeppafært

Nálægar leiðir: Hafralækjarskarð.

Skrásetjari: Jónas Kristjánsson

Heimild: Herforingjaráðskort
Ámótsvað

Yfir Norðurá og Hvítá í Borgarfirði.

Ámótsvað hefur ekki verið farið á síðustu árum, svo ég viti til.

Í Sturlungu er sagt frá mörgum vöðum á Hvítá, einkum þegar sagt er frá flótta Þórðar kakala undan Kolbeini unga 1242. Sennilega hefur áin verið vatnsminni í þá daga. Nú fara menn allra sinna ferða á brúm. Mikilvægt er þó, ef hægt er, að nota áfram sögufræg vöð.

Ámótsvað er á Hvítá, þar sem Reykjadalsá rennur í Hvítá “þar sem gatan liggur yfir um Reykjadalsá” eins og segir í Sturlungu. Höfðahólar heita þar. Þorgils skarði boðaði til fundar Borgfirðinga 1252 í Höfðahólum við Ámótsvað og kallaði eftir völdum. Við vaðið hittu Hrafn Oddsson og Sturla Þórðarson Þorgils skarða 1252 til að kveða niður ósætti. Árið 1253 hittu þeir Hrafn og Sturla Heinrek biskup hér í enn einni sáttatilraun, en mistókst. Biskup ætlaði svo á vaðið í standsöðli, en var færður annar hestur:

“Á sína hlið reið hvor, Jón járnbúkur og Böðvar úr Bæ. Reið Jón við strauminum, en Böðvar forstreymis. Egill og Eiríkur birkibeinn riðu fyrir vaðið. Áin tók í síðuna. Þá snaraði biskup af baki og fékk hann eigi uppi setið öðruvísi en þeir héldu honum á baki og slöðraði svo til lands, en af baki rak Indriða af Rauðsgili og Sigurð úr Kálfanesi og varð þeim borgið. Biskup mælti, er hann kom af ánni, að hann mundi aldrei á jafnófært vatn ríða síðan.”

Byrjum við Hábrekknavað á Norðurá tæpum kílómetra sunnan við Litla-Skarð og norðan við sumarhúsahverfið í Munaðarnesi. Frá vaðinu förum við um Varmaland, Stafholtsveggi, Hamraenda og stutta leið niður með Þverá. Förum yfir ána andspænis Neðra-Nesi. Síðan að Hvítá og upp með henni að ármótum hennar og Reykjadalsár. Þar er Ámótsvað, þekktasta vað Hvítá á Sturlungatímanum. Sunnan ár förum við um Kálfanes og Runna að Stóra-Kroppi. Leiðin um vöðin er í stórum dráttum ágizkuð á kortinu.

Síðari aldir var yfirleitt farið yfir Hvítá hálfum öðrum kílómetra neðar á Langholtsvaði.

14,7 km

Borgarfjörður-Mýrar

Ekki fyrir hesta

Ekki fyrir göngufólk

Nálægir ferlar: Hábrekknavað.

Nálægar leiðir: Langholtsvað, Bugar.

Skrásetjari: Jónas Kristjánsson

Heimild: Sturlunga
Álftártunga

Frá þjóðvegi 54 um Álftártungu að veginum til Grímsstaða.

Förum af þjóðveginum við Brúarland norðaustur eftir heimreið að Álftártungu og áfram slóð norðaustur meðfram Álftá að vegi til Grímsstaða.

6,5 km

Borgarfjörður-Mýrar

Jeppafært

Skrásetjari: Kortavefur LH

Heimild: Kortavefur LH
Álftaversleið

Frá Höfðabrekku í Mýrdal um Álftaversleið að Herjólfsstöðum í Álftaveri.

Leiðin er vörðuð að hluta, einkum austan til.

Lítið er um landslag á leiðinni, bara grár sandurinn, en í fjarlægð sést til fjalla. Ef eitthvað er að veðri, er þetta skyldureið, en ekki sportreið. Í sólskini og hita villa hillingar um fyrir fólki, sem heldur, að styttra sé í áfangastað en raun ber síðan vitni um. Þetta er alvöru eyðimörk. Álftaver var áður fjölmennari byggð, en Kötlugos hafa sneitt af sveitinni. Margar jarðir eru horfnar undir hraun. Álftavershólar veita byggðina samt nokkra vörn.

Förum frá Múlakvísl og fylgjum slóð norður í átt að Hafursey, unz við erum komin á móts við Núpakamb, þar sem leiðir lágu fyrri aldir út á Mýrdalssand. Þaðan förum við austur, lengst af norðan núverandi þjóðvegar, en sunnan við hann, þegar við nálgumst Álftaver. Leiðin liggur miðja vega milli Hafurseyjar og Hjörleifshöfða, um Háöldukvísl og Blautukvísl, síðan um Dýralækjarsker á miðjum sandi og Herjólfsstaðabót og loks yfir Kælira og Hrafnasker. Komum til byggða í Álftaveri hjá Herjólfsstöðum.

20,4 km

Skaftafellssýslur

Nálægar leiðir: Skaftártunguleið, Mýrdalssandur, Kúðafljót.

Skrásetjari: Jónas Kristjánsson

Heimild: Árbækur Ferðafélagsins
Álftavatnsvað

Frá Reykjum í Ölfusi að Gjábakka í Þingvallasveit.

Þetta hefur verið alfaravegur allt frá söguöld.

Hestamenn notuðu Álftavatnsvað í sleppitúrum fyrir mörgum árum, en það hefur lítið verið notað síðustu árin. Mikilvægt er, að hestaferðamenn haldi við þessari sögufrægu leið yfir Álftavatn.

Sögufræg leið frá Reykjum í Ölfusi. Þar bjó Gissur Þorvaldsson um skeið. Vaðsins er getið í Sturlungu. Þetta er leiðin, sem sendiboði Gissurar Þorvaldssonar reið árið 1238 til Sturlu Sighvatssonar, sem kominn var með lið sitt að Hrafnabjörgum í Þingvallasveit. Sendiboðinn reið síðan norður Búrfellsgötur austan Búrfells og svo um Lyngdalsheiði til Gjábakka. Eftir að Sturla Sighvatsson hafði handtekið Gissur Þorvaldsson við Apavatn, ætlaði hann að drepa erkióvin sinn, en hætti við. Sturla og Gissur riðu síðan frá Apavatni um Bakkagötur til Klausturhóla og Hæðarenda og komu þar inn á Álftavatnsleið.

Um vaðið segir í kirkjubókum “ei er það fært fyrr en snjóleysingar mestu eru úr fjöllum, og í langvinnum rigningum verður það líka ófært. Ei er það heldur reitt fyrir dýpi, nema á þeim eina stað, og er það miðað vað, hvoru megin sem að því er komið. Verður það aldrei grynnra en í kvið og er á breidd við í lengsta lagi stekkjarveg.”

Byrjum á Garðyrkjuskólanum í Hveragerði. Reiðslóði liggur suðaustur með hlíðinni, síðan ofan við sumarhús Ölfusborga og áfram að Gljúfri. Rétt áður en við komum að Hvammi beygjum við til vinstri norður Hvammsmela í Djúpagrafning og upp á Grafningsháls. Af hálsinum förum við austur og niður hjá Litla-Hálsi og um Ferðamannagil að Álftavatnsvaði á miðju Álftavatni. Þar er Vaðeyri í miðju vatni. Farið er beint austur í eyrina og þaðan beint áfram upp á land norðan Vaðlækja. Síðan norðaustur að Miðengi og áfram um Kerhraun að þjóðvegi 351 norðvestan Seyðishóla og sunnan Hæðarenda.

19,7 km Árnessýsla

Erfitt fyrir göngufólk

Nálægar leiðir: Hellisheiði, Hengladalaá, Klóarvegur, Reykjadalur, Búrfellsgötur, Lyngdalsheiði, Bakkagötur.

Skrásetjari: Jónas Kristjánsson

Heimild: Herforingjaráðskort
Álftanes

Frá Leirulæk á Mýrum um Álftanes að Vogalæk á Mýrum.

Skemmtileg fjöruleið um sunnanverðar Mýrar.

Skallagrímur Kveldúlfsson átti fyrstur bú í Álftanesi og síðan hefur það löngum verið stórbýli, einkum vegna hlunninda. Mörg skip hafa strandað þar í fjörunni. Marteinn Einarsson Skálholtsbiskup dó þar í elli.

Förum frá Leirulæk suður um Grímshól og suðvestur að Sandskarðshólum. Þaðan suðvestur í Álftanes. Þaðan vestur um Álftanesvog og síðan norður með ströndinni austan Straumfjarðar og norður að Vogalækjarvík hjá Vogalæk. Þar komum við aftur að þjóðvegi 533.

20,5 km

Borgarfjörður-Mýrar

Erfitt fyrir göngufólk. Flóð og fjara.

Nálægar leiðir: Urriðaá.

Skrásetjari: Kortavefur LH

Heimild: Kortavefur LH
Álftamýrarheiði

Frá Álftamýri við Arnarfjörð um Álftamýrarheiði að Hólum við Dýrafjörð.

Á Kirkjubóli bjó Jóhannes Ólafsson galdramaður fyrri hluta nítjándu aldar. Af honum fóru miklar sögur, en aldrei komst hann undir manna hendur. Á Álftamýri voru löngum stundaðar hvalveiðar og voru þar menn sérþjálfaðir í að skutla hvali. Þegar hvalveiðar hófust í stórum stíl, hvarf hvalur úr Arnarfirði.

Förum frá Álftamýri vestur fyrir Álftamýrarmúla og síðan austur Fossdal. Úr botni dalsins bratt upp í Kvennaskarð á Álftamýrarheiði í 540 metra hæð. Og strax bratt niður í Kirkjubólsdal og norður dalinn að Kirkjubóli við Dýrafjörð, rétt hjá Þingeyri. Loks frá Kirkjubóli að þjóðvegi 623 við Hóla í Dýrafirði.

15,8 km

Vestfirðir

Erfitt fyrir hesta. Mjög bratt

Jeppafært

Nálægar leiðir: Lokinhamrar, Sandafell, Göngudalsskarð, Kvennaskarð.

Skrásetjari: Jónas Kristjánsson

Heimild: Herforingjaráðskort
Álftafjarðarheiði

Frá Kirkjubóli í Önundarfirði að Seljalandi í Álftafirði.

Jafnan fáfarin og ill yfirferðar. Löng leið, en sjálf heiðin er stutt.

Á Vestfjarðavefnum segir: “Frá Seljalandi eru stikur sem vísa leiðina upp í skarðið. Eins eru nokkrar vörður þegar komið er upp á hjallann og yfir skarðið. Þar tekur við stór snjóskafl sem stendur allt árið. Þaðan eru aftur stikur sem liggja niður á veg. Einnig er hægt að fylgja lækjum sem safnast í ánna og elta hana niður eftir.”

Förum frá Kirkjubóli austur Korpudal og upp Moldarbrekkur um Heiðarskarð fyrir botni hans í 720 metra hæð og síðan austur og niður Svarfhólsdal að Seljalandi í botni Álftafjarðar.

12,0 km

Vestfirðir

Erfitt fyrir hesta

Nálægar leiðir: Hestskarð vestra, Lambadalsskarð, Þóruskarð.

Skrásetjari: Jónas Kristjánsson

Heimild: Herforingjaráðskort
Álandstunga

Frá Sandskála á Fjöllum um Álandstungu að Ytra-Álandi í Þistilfirði.

Ein stærsta gróna heiði landsins umhverfis Búrfell, sem stendur eitt sér á miðri heiði. Mýrlend heiði í 200-300 metra hæð, þakin vötnum og tjörnum með mýrum og mólendi á milli. Hún er beitiland Öxarfjarðar, Hólsfjalla og Þistilfjarðar, landsins bezta sauðfjárland. Fyrrum voru nokkur býli á heiðinni og við förum hjá sumum þeirra á leiðinni niður Álandstungu til sjávar. Um heiðina renna ýmsar ár, Svalbarðsá, Sandá, Hölkná, Laxá og Hafralónsá þeirra þekktastar. Við fylgjum fyrst Sandá og síðan Hölkná. Önnur leið um heiðina er norður með Hvannstaðafjallgarði í Laufskála og síðan niður með Svalbarðsá til byggða.

Frá Sandskála í 460 metra hæð krækjum við í tæplega 500 metra hæð suður fyrir Mynnisöxl um Hólsmynni og síðan norður á Búrfellsheiði. Við förum milli Hvannstaðafjallgarðs að vestan og Sandár að austan. Þegar við komum nálægt suðausturhorni Búrfells við eyðibýlið Foss, beygir Sandá til austurs og við fylgjum henni. Frá eyðibýlinu Halldórskoti liggur slóðin aftur meira til norðurs og við förum yfir Sandá austan við Stóra-Mosfell. Síðan um eyðibýlið Vatnsenda milli Vatnsendavatns og Vatnsendahnjúks. Þar er gangnamannaskáli í bændaeigu. Við yfirgefum Sandá og förum um skarð milli Vatnsendahnjúks og Hatthóls. Leiðin liggur norður milli eyðibýlanna Hvapps undir Balafelli og Kristjánskots við Hölkná. Förum nálægt Hafursstöðum við Balafell og hjá Nýstöðum við Hölkná. Áfram um Vælindisás og Kerastaðaás, síðan vestan við Syðra-Áland og áfram norður um Lómatjörn og Skógarás. Yfir þjóðveg 85 í Þistilfirði og loks eftir heimreið að bænum Ytra-Álandi, þar sem er bændagisting.

27,0 km

Þingeyjarsýslur

Skálar:

Sandskáli: N65 52.389 W16 05.880.

Vatnsendi: N66 00.625 W15 45.510.

Nálægir ferlar: Fjallgarður, Hólsfjöll.

Nálægar leiðir: Sléttuvegur, Búrfellsheiði, Hestatorfa, Smjörbítill, Ferðamannavegur.

Skrásetjari: Sæmundur Eiríksson

Heimild: Sæmundur Eiríksson og Herforingjaráðskort
Áfangi

Tengileið milli fjallaskálans Höfðavers við Vestara-Friðmundarvatn og Þrístikluvatns á Auðkúluheiði.

Hluti tengileiða úr Húnaþingi suður á Kjalveg.

Förum frá Höfðaveri suðsuðaustur milli Friðmundarvatns og Eyjavatns, vestan Gíslaskálabungu og Mjóavatns. Síðan suðsuðaustur milli Olnbogabungu að vestan og Þrístikluvatns að austan, að vegamótum í Áfangaflá við Blöndulón.

11,9 km

Húnavatnssýslur

Skálar:

Höfðaver: N65 17.490 W19 53.208.

Nálægar leiðir: Öldumóða, Dalsbunga, Friðmundarvatn, Áfangafell, Forsæludalur.

Skrásetjari: Jónas Kristjánsson

Heimild: Útivistarkort
Áfangafell

Frá norðvesturhorni Blöndulóns vestur fyrir Sauðafell suður á Kjalveg.

Hluti tengileiða úr Húnaþingi suður á Kjalveg.

Byrjum við þjóðveg 35 á vegamótum Áfangaleiðar og Stífluvegar við norðvesturhorn Blöndulóns. Förum til suðurs vestan við Blöndulón og Áfangafell að skálanum Áfanga sunnan undir fellinu. Síðan áfram til suðurs vestan við þjóðveginn F35 og vestan Sauðafells í 560 metra hæð. Fyrir sunnan fellið beygjum við til austurs inn á þjóðveg F35 norðvestan við Hanzkafell. Þaðan liggur svo leiðin suður á Kjalveg.

17,6 km

Húnavatnssýslur

Skálar:

Áfangi: N65 08.951 W19 43.744.

Nálægar leiðir: Friðmundarvatn, Áfangi, Stífluvegur, Blönduvað, Skagfirðingavegur, Hanzkafell.

Skrásetjari: Jónas Kristjánsson

Heimild: Útivistarkort
Ragar okkur ekkert

Ég get ekki séð, að það ragi þjóðina nokkuð, þótt Bjarni Benediktsson hafi óþægindi af að framkvæma þjóðarvilja. Jafnvel þótt Björg Thorarensen segi svo. Það var mál gömlu stjórnarinnar að laga sig í þrígang að ákvörðunum almennings í Icesave. Það er mál Bjarna að laga sig að vilja almennings um þjóðaratkvæði. Ég skil ekki þessa meðvirkni með hallærislegum pólitíkus. Bjarni á að vera að vinna fyrir fólkið, en fólkið á ekki að vera að vinna fyrir hann. Þessi einföldu sannindi virðist ekki leka inn í koll sumra. Ekki þarf að fresta atkvæði í þrjú ár vegna meintra óþæginda Bjarna og Sigmundar.
Vonlausir kjósendur

Hanna Birna taldi sig geta falsað ríkisskjöl. Kristján Þór taldi sig geta ýtt sjúklingum fram af stapanum. Bjarni Ben taldi sig geta svikið sig inn á þjóðina með marklausum kosningaloforðum. Sama er að segja um Illuga, Hönnu Birnu og Ragnheiði Elínu. Þetta eru allt siðblindir svikahrappar, ónothæfir. Að vísu ekki eins ofurheimskir og fullir af fólsku og ráðherrar Framsóknar, Gunnar Bragi og Sigurður Ingi. Ræði ekki loddarann mikla. Mundi frábiðja mér að sitja til borðs með svona innréttuðu fólki. Framganga allra ráðherranna tekur út yfir allan þjófabálk. Vonlausir kjósendur bera ábyrgð á vali sínu.
Austursandur

Frá Litla-Horni í Hornafirði um Austursand að innsiglingunni í Hornafjörð.

Förum frá Litla-Horni suður á Austursand og síðan vestur eftir honum endilöngum út að neyðarskýlinu við Hornafjarðarós.

9,9 km

Skaftafellssýslur

Jeppafært

Nálægar leiðir: Hornsskriður.

Skrásetjari: Jónas Kristjánsson

Heimild: Útivistarkort
Austdalur

Frá Austdal í Seyðisfirði um Ytri-Hesteyrardal og út að Brekku í Mjóafirði.

Förum frá eyðibýlinu Austdal á suðurströnd Seyðisfjarðar og suður Austdal fyrir vestan Austdalsá. Síðan meðfram raflínu upp í 780 metra hæð. Þaðan um skafl og stikaðan sneiðing suður úr skarðinu niður að Brekku í Mjóafirði.

10,3 km

Múlasýslur

Mjög bratt

Nálægar leiðir: Skálanes, Dalaskarð

Skrásetjari: Jónas Kristjánsson

Heimild: Útivistarkort
Auðólfsstaðaskarð

Frá Auðólfsstöðum í Langadal um Auðólfsstaðaskarð að Gautsdal í Laxárdal.

Skarðið er lágt og fljótfarið. Í miðju skarðinu eru tóftir Hávarðsstaða. Norðar er Gautshóll, þar sem landnámsmaðurinn Gautur hinn einhenti á að vera heygður. Laxárdalur var fyrrum fjölbýl sveit, en er nú allur kominn í eyði.

Förum frá Auðólfsstöðum í Langadal norðaustur jeppaveg um Auðólfsstaðaskarð að eyðibýlinu Gautsdal í Laxárdal. Þar er leið norður-suður um Laxárdal.

4,0 km

Húnavatnssýslur

Jeppafært

Nálægar leiðir: Laxárdalur.

Skrásetjari: Jónas Kristjánsson

Heimild: Herforingjaráðskort
Atlaskarð

Frá Horni við Hornbjarg um Rekavík bak Horn og Atlaskarð að Hælavík.

Í árbók FÍ 1994 segir: “Leiðirnar eru varðaðar og troðin gata upp í Atlaskarð. Í norðvestur frá Atlaskarði heitir Hraun og Hraunbrekka, gróðurlaus öræfi. Í Atlaskarði segir sagan að liggi brotamaður og við liggi gæfa ferðamanns, ef ekki leggur stein í dys Atla, grjótdyngju í háskarðinu. Meðfram grýttum troðningum upp í skarðið vaxa burnirót og maríustekkur úr grasi á örþunnum skriðujarðvegi. … Austur úr Atlaskarði er slóði ofan berar skriður en fljótlega tekur við gróin hlíð, lækjótt og með mosabreiðum, en blágresi, sóley, maríustakkur og grasvíðir, þar sem er hæfilegur raki. Jarðvegurinn er fjarska þunnur, milli lækjarskorninga eru berir melhryggir og stakir steinar á víð og dreif um hlíðina, hrundir úr fjöllunum í kring.”

Förum frá Horni suður með Hornvík, vestur fyrir víkina að Höfn í Hornvík. Síðan suður undir Dögunarfelli vestanverðu og komið að Skipakletti. Hægt er að fara fyrir hann á fjöru, annars verður að klífa hann. Til þess eru hafðir kaðlar á klettinum. Næst förum við um Hafnarós, þar sem einnig þarf að sæta sjávarföllum. Þá er ósinn farinn í fjörunni, annars verðum við að fara ofar yfir Kýrvað, þar sem Kýrá fellur í Hafnarós. Síðan förum við norður fyrir Tröllakamb og vestur í Rekavík. Þaðan vestur og bratt um greinilega sneiðinga upp í Atlaskarð og meðfram Atladys í 330 metra hæð. Þar erum við norðan Darra og sunnan Rekavíkurfjalls. Síðan vestur og niður í Hraunbrekku. Við förum norður í Hælavík að bænum Hælavík.

15,4 km

Vestfirðir

Erfitt fyrir hesta

Skálar:

Hornvík: N66 25.666 W22 29.440.

Nálægar leiðir: Almenningsskarð, Hafnarskarð, Skálarkambur, Kýrskarð, Rangalaskarð.

Skrásetjari: Jónas Kristjánsson

Heimild: Herforingjaráðskort
Arnarvatnsheiði

Frá Fellaskála á Haukagilsheiði um Arnarvatn í Álftakrók á Arnarvatnsheiði.

Sjá líka greinar um aðrar heiðar á svæðinu: Norðlingafljót, Tvídægra, Núpdælagötur 1 og 2, Aðalbólsheiði, Víðidalstunguheiði, Haukagilsheiði, Suðurmannasandfell, Grímstunguheiði, Öldumóða, Stórisandur, Skagfirðingavegur, Sandkúlufell, Bláfell, Fljótsdrög.

Borgfirðingar riðu þessa leið til Örlygsstaðabardaga 1238. Þórður kakali reið heiðina 1243 í hefndarferð fyrir víg föður síns og bræðra í Örlygsstaðabardaga. Þorgils skarði Böðvarsson fór hana 1253 á leið frá Hólum í Hjaltadal til Skálholts. Árið 1255 reið hann enn um heiðina í aðför að Eyjólfi ofsa Þorsteinssyni og Hrafni Oddssyni á Þverárfundi.

Förum frá Fellaskála við Kolgrímsvötn sunnan Suðurmanna-Sandfells, í 590 metra hæð. Fylgjum jeppaslóð til suðurs vestan við Fossabrekkur, unz við komum hjá Grettishöfða að jeppaslóð yfir Stórasand. Förum þá slóð til suðvesturs að Skammá, sem rennur úr Réttarvatni í Arnarvatn, í 540 metra hæð. Förum suðvestur yfir ána og síðan suður fyrir Arnarvatn. Þar förum við af nyrðri slóðinni um Arnarvatnsheiði yfir á syðri slóðina, um Arnarvatnshæðir. Ferillinn sýnir þá millileið um fimm kílómetrum vestan við Skammá. Betra er samt að fara yfir á syðri slóðina í tæplega eins kílómetra fjarlægð frá Skammá. Beygjum til suðvesturs eftir syðri slóðinni og fylgjum henni áfram suðvestur um Mordísarhæð. Förum suðaustan við Mordísarvatn að skálanum í Álftakróki í 480 metra hæð.

26,0 km

Húnavatnssýslur, Borgarfjörður-Mýrar

Skálar:

Fellaskáli: N65 02.510 W20 17.340.

Álftakrókur: N64 53.274 W20 26.388.

Jeppafært

Nálægir ferlar: Suðurmannasandfell, Norðlingafljót, Fljótsdrög.

Nálægar leiðir: Stórisandur, Skagfirðingavegur, Grímstunguheiði, Öldumóða.

Skrásetjari: Jónas Kristjánsson

Heimild: Jónas Kristjánsson
Arnarstakksheiði

Frá Selsmýri norðan Reynisfjalls að Kerlingardal.

Arnarstakksheiði er að baki Víkur í Mýrdal. Hún var þjóðleið að fornu, því að þá gekk sjór upp að Víkurhömrum og Fagradalshömrum, svo að ófært var, þar sem nú er bílvegurinn.

“Galdra-Héðinn fór upp á Arnarstakksheiði og efldi þar blót mikið. Þá er Þangbrandur reið austan, þá brast í sundur jörðin undir hesti hans, en hann hljóp af hestinum og komst upp á bakkann, en jörðin svalg hestinn með öllum reiðingi.”

Arnarstakksheiði kemur mikið við sögu í Njálu. Vestan Kerlingardalsár komu Kári Sölmundarson og Þorgeir skorargeir af Arnarstakksheiði, börðust við Sigfússonu og aðra brennumenn nálægt eyðibýlinu Bólstað og höfðu sigur.

Byrjum við þjóðveg 1 í Selsmýri norðan Reynisfjalls og Víkur í Mýrdal, í 120 metra hæð. Förum þar sunnan við fjallið Arnarstakk upp gilið Götuskál upp í 280 metra hæð og síðan austur eftir heiðinni sunnan og ofan við Heiðarvatn. Förum sunnan við Kennarafell og norðan við Höttu og síðan niður Uppferðartorfu, sem er vestan við eyðibýlið Bólstað í Kerlingardal. Skammst austan við Bólstað er þjóðvegur 214 til Kerlingardals í 20 metra hæð.

7,7 km

Skaftafellssýslur

Nálægir ferlar: Höfðabrekkuheiði.

Nálægar leiðir: Heiðarvatn, Heiðardalsvegur, Mýrdalssandur.

Skrásetjari: Jónas Kristjánsson

Heimild: Árbækur Ferðafélagsins